b'\n_START_ARTICLE_\nSteven Gerrard\n_START_SECTION_\nJunioratul\n_START_PARAGRAPH_\nSteven George Gerrard \xc8\x99i-a \xc3\xaenceput cariera la echipa local\xc4\x83 Whiston Juniors. A fost observat de scouterii lui Liverpool c\xc3\xa2nd avea doar 8 ani, \xc8\x99i s-a al\xc4\x83turat \xc8\x99colii de fotbal a lui Liverpool \xc3\xaen 1987. A jucat c\xc3\xa2teva meciuri, \xc3\xaens\xc4\x83 cre\xc8\x99terea \xc3\xaent\xc3\xa2rziat\xc4\x83 l-a restric\xc8\x9bionat la doar 20 de partide \xc3\xaen perioada 14-16 ani._NEWLINE_C\xc3\xa2nd avea 14 ani, Gerrard a dat probe la c\xc3\xa2teva echipe, printre care rivala Manchester United. \xc3\x8en autobiografia lui spunea c\xc4\x83 a f\xc4\x83cut asta \xe2\x80\x9edoar ca s\xc4\x83 pun\xc4\x83 presiune pe Liverpool, pentru a-i oferi un contract\xe2\x80\x9d. \xc3\x8en acest timp, a suferit un accident cu o furc\xc4\x83 de gr\xc4\x83din\xc4\x83 ruginit\xc4\x83, \xc3\xaen care \xc3\xae\xc8\x99i putea pierde piciorul._NEWLINE_Steven a semnat primul contract profesionist cu Liverpool pe 5 noiembrie 1997. Era pl\xc4\x83tit cu 700 de lire pe s\xc4\x83pt\xc4\x83m\xc3\xa2n\xc4\x83.\n_START_SECTION_\n1998-1999: Debutul\n_START_PARAGRAPH_\nSteven Gerrard \xc8\x99i-a f\xc4\x83cut debutul pentru Liverpool pe 29 noiembrie 1998, \xc3\xaentr-un meci cu Blackburn Rovers, \xc3\xaenlocuindu-l pe Vegard Heggem. Primul s\xc4\x83u meci ca titular a fost \xc3\xaen Cupa UEFA \xc3\xaempotriva lui Celta Vigo. \xc3\x8en urma accident\xc4\x83rii lui Jamie Redknapp, Gerrard avea s\xc4\x83 joace 13 meciuri pentru Liverpool \xc3\xaen acel sezon.\n_START_SECTION_\n1999-2000: Prima echip\xc4\x83\n_START_PARAGRAPH_\nSezonul 1999-2000 l-a v\xc4\x83zut pe managerul Gerard Houllier folosindu-l pe Gerrard ca partenerul lui Jamie Redknapp \xc3\xaen linia median\xc4\x83. Dup\xc4\x83 ce a fost titular timp de \xc8\x99ase meciuri, Gerrard a fost trecut pe banca de rezerve \xc3\xaen derbiul local cu Everton. Steven l-a \xc3\xaenlocuit pe Robbie Fowler \xc3\xaen minutul 66, \xc3\xaens\xc4\x83 avea s\xc4\x83 primeasc\xc4\x83 primul cartona\xc8\x99 ro\xc8\x99u al carierei, dup\xc4\x83 un fault asupra lui Kevin Campbell \xc3\xaen minutul 90. Mai t\xc3\xa2rziu \xc3\xaen acel sezon, avea s\xc4\x83 marcheze primul s\xc4\x83u gol, \xc3\xaentr-o victorie cu 4-1 \xc3\xaen fa\xc8\x9ba lui Sheffield Wednesday._NEWLINE_Spatele s\xc4\x83u \xc3\xaencepea s\xc4\x83 \xc3\xaei cauzeze probleme. La acea vreme, mul\xc8\x9bi jurnali\xc8\x99ti ziceau c\xc4\x83 fanii nu \xc3\xael vor mai vedea pe Steven Gerrard ref\xc4\x83cut complet. \xc3\x8ens\xc4\x83 managerul Gerard Houllier l-a dus la un specialist. Dup\xc4\x83 c\xc3\xa2teva vizite la celebrul consultant sportiv Muller-Wohlfarth, diagnosticul a fost c\xc4\x83 durerile lui Gerrard sunt un rezultat al cre\xc8\x99terii accelerate, \xc3\xaentr-o perioad\xc4\x83 scurt\xc4\x83 de vreme. Dup\xc4\x83 tratament, el \xc8\x99i Liverpool F.C. s-au asigurat c\xc4\x83 acele probleme nu vor reveni. Gerrard suferea atunci de probleme de cre\xc8\x99tere. I s-a spus c\xc4\x83 sunt necesare patru opera\xc8\x9bii pentru aceast\xc4\x83 corectare. A fost trimis la un francez pentru tratament, de Gerard Houllier. A luptat din greu pentru a se recupera, \xc8\x99i \xc3\xaen cur\xc3\xa2nd, problemele de cre\xc8\x99tere au disp\xc4\x83rut. S-a mai spus de asemenea c\xc4\x83 din cauza unei cre\xc8\x99teri de \xc8\x99ase centimetri \xc3\xaen \xc3\xaen\xc4\x83l\xc8\x9bime doar \xc3\xaentr-un an, corpul s\xc4\x83u a cauzat multe probleme. \xc3\x8en tinere\xc8\x9be i s-a spus c\xc4\x83 va fi imposibil pentru el s\xc4\x83 joace dou\xc4\x83 meciuri pe s\xc4\x83pt\xc4\x83m\xc3\xa2n\xc4\x83.\n_START_SECTION_\n2000-2001: Tripla \xc3\xaentr-un sezon\n_START_PARAGRAPH_\nSezonul 2000-2001 i-a adus lui Gerrard primele sale trofee majore. A l\xc4\x83sat \xc3\xaen spate problemele sale, \xc8\x99i a jucat 50 de meciuri \xc3\xaen prima echip\xc4\x83, marc\xc3\xa2nd 10 goluri, iar Liverpool a c\xc3\xa2\xc8\x99tigat Cupa Ligii \xc8\x99i Cupa Angliei. \xc3\x8en finala Cupei UEFA, \xc3\xaen fa\xc8\x9ba lui Alaves, Gerrard a marcat primul s\xc4\x83u gol important \xc8\x99i Liverpool a c\xc3\xa2\xc8\x99tigat cu 5-4. La finele sezonului, Gerrard a fost numit "Juc\xc4\x83torul t\xc3\xa2n\xc4\x83r al anului".\n_START_SECTION_\n2001-2002: Influen\xc8\x9ba cre\xc8\x99terii\n_START_PARAGRAPH_\n\xc3\x8en urma sezonului din 2001, Gerrard \xc3\xaencepea s\xc4\x83-\xc8\x99i creasc\xc4\x83 influen\xc8\x9ba la Liverpool, \xc8\x99i problemele sale au disp\xc4\x83rut. A avut un rol important \xc3\xaen sezonul 2001-2002 c\xc3\xa2nd Liverpool a reu\xc8\x99it s\xc4\x83 termine pe locul doi \xc3\xaen Premier League, cu cele mai multe puncte din ultimul deceniu. \xc3\x8en timpul acestui sezon, Houllier a suferit atacuri cardiace serioase, care au rezultat la o opera\xc8\x9bie pe inim\xc4\x83. La acea vreme, Liverpool p\xc4\x83rea c\xc4\x83 redevine o for\xc8\x9b\xc4\x83 \xc3\xaen fotbalul din Anglia, \xc3\xaens\xc4\x83 boala lui Houllier a f\xc4\x83cut ca echipa s\xc4\x83 regreseze. Performan\xc8\x9bele echipei sc\xc4\x83deau radical, \xc8\x99i numai Gerrard \xc8\x99i Michael Owen reu\xc8\x99eau s\xc4\x83 c\xc3\xa2\xc8\x99tige meciuri, av\xc3\xa2nd momente de inspira\xc8\x9bie.\n_START_SECTION_\n2002-2003: C\xc3\xa2\xc8\x99tig\xc4\x83torul Cupei Ligii\n_START_PARAGRAPH_\nO perioad\xc4\x83, Gerrard a avut o form\xc4\x83 sc\xc4\x83zut\xc4\x83, culmin\xc3\xa2nd cu schimbarea la pauz\xc4\x83 \xc3\xaentr-un meci de Champions League. Dup\xc4\x83 acel meci, Gerrard a fost subiectul lui Houllier de critic\xc4\x83, antrenorul suger\xc3\xa2nd c\xc4\x83 acesta nu se mai concentreaz\xc4\x83 la fotbal. Gerrard a men\xc8\x9bionat \xc3\xaen autobiografia sa, c\xc4\x83 la sf\xc3\xa2r\xc8\x99itul mariajului p\xc4\x83rin\xc8\x9bilor s\xc4\x83i, \xc8\x99i-a redirec\xc8\x9bionat aten\xc8\x9bia de la echip\xc4\x83. Gerrard \xc8\x99i-a revenit repede din forma slab\xc4\x83, \xc8\x99i a \xc3\xaenceput din nou s\xc4\x83 se simt\xc4\x83 influen\xc8\x9ba sa \xc3\xaen echip\xc4\x83. Sezonul a culminat cu o serie de performan\xc8\x9be pentru Gerrard, care a marcat primul gol din finala Cupei Ligii \xc3\xaempotriva rivalilor Manchester United.\n_START_SECTION_\n2003-2004: C\xc4\x83pitanul lui Liverpool\n_START_PARAGRAPH_\nLa \xc3\xaenceputul sezonului din 2003, Gerrard a devenit liderul lui Liverpool de pe teren, \xc8\x99i a fost numit c\xc4\x83pitanul echipei, \xc3\xaenlocuindu-l pe Sami Hyypi\xc3\xa4. Houllier i-a dat responsabilitatea lui Gerrard \xc3\xaen octombrie 2003, probabil sper\xc3\xa2nd c\xc4\x83 \xc3\xaei va inspira pe coechipierii s\xc4\x83i, s\xc4\x83 \xc3\xae\xc8\x99i \xc3\xaembun\xc4\x83t\xc4\x83\xc8\x9beasc\xc4\x83 performan\xc8\x9bele, dar de asemenea s\xc4\x83-l for\xc8\x9beze s\xc4\x83 se disciplineze - o tactic\xc4\x83 ce aparent a func\xc8\x9bionat, \xc3\xaentruc\xc3\xa2t \xc3\xaen tot sezonul a luat doar dou\xc4\x83 cartona\xc8\x99e galbene. Pe atunci colegul s\xc4\x83u, Michael Owen, \xc3\xaen autobiografia sa, a spus, c\xc4\x83 faptul c\xc4\x83 Gerrard a fost numit c\xc4\x83pitan, \xe2\x80\x9ei-a fost luat\xc4\x83 presiunea de pe umeri\xe2\x80\x9d. Gerrard a semnat un contract pe patru ani, cu plata de 60.000 de lire pe s\xc4\x83pt\xc4\x83m\xc3\xa2n\xc4\x83._NEWLINE_\xc3\x8en timp ce Gerrard excela \xc3\xaen postura de c\xc4\x83pitan, echipa a continuat s\xc4\x83 evolueze slab, \xc8\x99i sezonul 2003-2004 s-a \xc3\xaencheiat f\xc4\x83r\xc4\x83 trofee, \xc8\x99i f\xc4\x83r\xc4\x83 pic de optimism \xc3\xaen privin\xc8\x9ba viitorului lui Liverpool sub comanda lui Houllier. Pentru prima dat\xc4\x83, era sugerat\xc4\x83 ideea ca Gerrard s\xc4\x83 p\xc4\x83r\xc4\x83seasc\xc4\x83 Anfield-ul pentru a-\xc8\x99i realiza poten\xc8\x9bialul. \xc3\x8en acest sezon, Liverpool a reu\xc8\x99it s\xc4\x83 ocupe un loc de Champions League \xc3\xaen ultima etap\xc4\x83 a campionatului. Oficialii lui Liverpool au decis c\xc4\x83 schimbarea lui Gerard Houllier este esen\xc8\x9bial\xc4\x83. Acest lucru a condus la specula\xc8\x9bii cum c\xc4\x83 Gerrard ar dori s\xc4\x83 p\xc4\x83r\xc4\x83seasc\xc4\x83 \xc8\x99i el Anfield-ul, \xc3\xaens\xc4\x83 numirea lui Rafael Benitez l-a convins s\xc4\x83 r\xc4\x83m\xc3\xa2n\xc4\x83, s\xc4\x83 vad\xc4\x83 ce poate aduce noul antrenor.\n_START_SECTION_\n2004-2005: C\xc3\xa2\xc8\x99tig\xc4\x83tor UEFA Champions League\n_START_PARAGRAPH_\nR\xc4\x83m\xc3\xa2n\xc3\xa2nd la Liverpool, era important at\xc3\xa2t pentru club, c\xc3\xa2t \xc8\x99i pentru juc\xc4\x83tor s\xc4\x83 aib\xc4\x83 un sezon bun. \xc3\x8ens\xc4\x83, la \xc3\xaenceputul sezonului, Liverpool se zb\xc4\x83tea cu noul antrenor. Liverpool a fost dezavantajat\xc4\x83 de v\xc3\xa2nzarea lui Michael Owen la Real Madrid, \xc8\x99i o accidentare serioas\xc4\x83 a lui Djibril Ciss\xc3\xa9. Accident\xc4\x83rile severe au afectat \xc8\x99i restul echipei, inclusiv pe Gerrard. O accidentare la picior \xc3\xaen fa\xc8\x9ba rivalilor de la Manchester United pe 20 septembrie 2004, a f\xc4\x83cut ca Gerrard s\xc4\x83 fie \xc3\xaen afara terenului p\xc3\xa2n\xc4\x83 \xc3\xaen noiembrie 2004. P\xc3\xa2n\xc4\x83 atunci, clubul era deja \xc3\xaen panic\xc4\x83 \xc3\xaen Premier League, iar r\xc4\x83m\xc3\xa2nerea \xc3\xaen Champions League era sub semnul \xc3\xaentreb\xc4\x83rii._NEWLINE_Liverpool trebuia ca \xc3\xaen ultimul meci din grup\xc4\x83, s\xc4\x83 c\xc3\xa2\xc8\x99tige la o diferen\xc8\x9b\xc4\x83 de dou\xc4\x83 goluri, pentru a accede \xc3\xaen optimile competi\xc8\x9biei. Gerrard a reu\xc8\x99it s\xc4\x83 marcheze de la 25 de metri, \xc3\xaen ultimele 5 minute \xc3\xaempotriva grecilor de la Olympiacos Pireu, \xc8\x99i a asigurat calificarea echipei. Rezultatul a fost cu at\xc3\xa2t mai impresionant, cu c\xc3\xa2t Liverpool era condus\xc4\x83 la pauz\xc4\x83 cu 1-0. Liverpool se zb\xc4\x83tea pentru goluri dup\xc4\x83 plecarea lui Owen, \xc8\x99i accidentarea lui Ciss\xc3\xa9. \xc3\x8ens\xc4\x83 au reu\xc8\x99it o revenire dramatic\xc4\x83, \xc8\x99i au marcat de dou\xc4\x83 ori, p\xc3\xa2n\xc4\x83 ce Gerrard a asigurat calificarea mai departe. Dup\xc4\x83 meci, Gerrard a zis c\xc4\x83 a fost cel mai important, dac\xc4\x83 nu cel mai bun gol pentru Liverpool p\xc3\xa2n\xc4\x83 atunci._NEWLINE_Acest rezultat a schimbat sezonul european al lui Liverpool, cormoranii reu\xc8\x99ind s\xc4\x83 ias\xc4\x83 \xc3\xaenving\xc4\x83tori din dublele man\xc8\x99e cu Bayer Leverkusen, Juventus Torino \xc8\x99i Chelsea, iar Gerrard fiind un juc\xc4\x83tor cheie spre finala UEFA Champions League. Oricum, \xc3\xaen acela\xc8\x99i timp, clubul a continuat s\xc4\x83 se chinuie \xc3\xaen campionat, termin\xc3\xa2nd doar pe cinci \xc3\xaen Premier League, la mai mult de 30 de puncte de liderul Chelsea. Liverpool a ajuns \xc3\xaen finala Carling Cup, \xc3\xaens\xc4\x83 au fost \xc3\xaenvin\xc8\x99i de Chelsea cu 3-2 dup\xc4\x83 prelungiri. Gerrard din nefericire a marcat un autogol cu capul \xc3\xaen timp ce Liverpool conducea, cu 10 minute \xc3\xaenainte de final. Aceasta s-a dovedit una dintre cele mai slabe perioade de pe Anfield, \xc8\x99i \xc3\xaenc\xc4\x83 odat\xc4\x83, specula\xc8\x9biile presei \xc3\xael d\xc4\x83deau ca \xc8\x99i plecat la finele sezonului.\n_START_SECTION_\nFinala de la Istanbul\n_START_PARAGRAPH_\nLiverpool a jucat \xc3\xaempotriva lui AC Milan \xc3\xaen finala UEFA Champions League din 2005. Meciul \xc3\xaencepuse prost, iar la pauz\xc4\x83 Liverpool era condus\xc4\x83 cu 3-0. Se p\xc4\x83rea c\xc4\x83 AC Milan avea trofeul deja. Rafael Benitez f\xc4\x83cuse o sumedenie de tactici la pauz\xc4\x83, cea mai important\xc4\x83 fiind introducerea lui Dietmar Hamann \xc3\xaen locul lui Steve Finnan, ce \xc3\xaei permitea lui Gerrard s\xc4\x83 avanseze. Schimb\xc4\x83rile au fost un succes, \xc8\x99i Liverpool a reu\xc8\x99it una dintre cele mai faimoase reveniri din istoria fotbalului._NEWLINE_\xc3\x8en doar \xc8\x99ase minute din repriza a doua, Liverpool a marcat de trei ori, \xc8\x99i a dus meciul la 3-3. Gerrard a dat drumul balului, dup\xc4\x83 ce a marcat cu capul primul gol, din pasa lui John Arne Riise \xc3\xaen minutul 54. Dup\xc4\x83 ce marcase, Gerrard le-a spus coechipierilor c\xc4\x83 \xc3\xaenc\xc4\x83 mai au \xc8\x99anse s\xc4\x83 \xc3\xaenving\xc4\x83. Dou\xc4\x83 minute mai t\xc3\xa2rziu, Vladimir Smicer a marcat golul doi al ro\xc8\x99ilor. Peste c\xc3\xa2teva momente, Gerrard a fost ag\xc4\x83\xc8\x9bat \xc3\xaen careu de c\xc4\x83tre Gennaro Gattuso, \xc8\x99i a ob\xc8\x9binut un penalti. Execu\xc8\x9bia lui Xabi Alonso a fost parat\xc4\x83 \xc3\xaen prim\xc4\x83 faz\xc4\x83, \xc3\xaens\xc4\x83 mingea a rico\xc8\x99at la spaniol, \xc8\x99i acesta nu a mai iertat._NEWLINE_Nu au mai fost goluri \xc3\xaen timpul meciului. Liverpool avea s\xc4\x83 c\xc3\xa2\xc8\x99tige la lovituri de departajare. Steven Gerrard devenea astfel al doilea t\xc3\xa2n\xc4\x83r c\xc4\x83pitan, care c\xc3\xa2\xc8\x99tiga Liga Campionilor (dup\xc4\x83 Didier Deschamps). Gerrard nu a executat niciun penalti, deoarece el era desemnat s\xc4\x83 \xc3\xael bat\xc4\x83 pe al cincilea, dar polonezul Jerzy Dudek a parat lovitura lui Andrei \xc8\x98evcenko. Golul lui Gerrard l-a f\xc4\x83cut s\xc4\x83 fie unul dintre cei doi juc\xc4\x83tori care au marcat at\xc3\xa2t \xc3\xaentr-o final\xc4\x83 de Cupa UEFA, c\xc3\xa2t \xc8\x99i de Liga Campionilor._NEWLINE_Gerrard a fost desemnat cel mai bun juc\xc4\x83tor din UEFA Champions League al sezonului 2004-2005. Era de asemenea \xc3\xaen cursa pentru Balonul de Aur. Gerrard a fost desemnat a treia personalitate a sportului de c\xc4\x83tre BBC, dup\xc4\x83 Ellen MacArthur \xc8\x99i Andrew Flintoff. A fost \xc8\x99i al treilea la categoria Juc\xc4\x83torul anului \xc3\xaen Europa.\n_START_SECTION_\n2005-2006: C\xc3\xa2\xc8\x99tig\xc4\x83torul Cupei\n_START_PARAGRAPH_\nSezonul 2005-2006 a fost probabil cel mai impresionant. A marcat 23 de goluri \xc3\xaen 53 de meciuri. \xc3\x8en aprilie, Gerrard a primit cea mai mare distinc\xc8\x9bie personal\xc4\x83 p\xc3\xa2n\xc4\x83 atunci, c\xc3\xa2nd a fost votat juc\xc4\x83torul anului \xc3\xaen Anglia, devenind primul juc\xc4\x83tor al lui Liverpool care c\xc3\xa2\xc8\x99tiga, dup\xc4\x83 John Barnes \xc3\xaen 1988. Singura gaf\xc4\x83 a sa a fost o pas\xc4\x83 c\xc4\x83tre propriul portar, interceptat\xc4\x83 de Thierry Henry, care a marcat golul prin care Arsenal \xc3\xaenvingea pe Highbury._NEWLINE_Gerrard a reu\xc8\x99it cu Liverpool s\xc4\x83 c\xc3\xa2\xc8\x99tige Cupa Angliei. A marcat de dou\xc4\x83 ori \xc3\xaen finala \xc3\xaempotriva lui West Ham United, astfel c\xc4\x83 Liverpool a reu\xc8\x99it o egalare dramatic\xc4\x83, ce a condus meciul spre prelungiri. Torpila de la 35 de metri, a fost desemnat\xc4\x83 drept cel mai frumos gol din istoria Cupei Angliei, \xc8\x99i a fost numit\xc4\x83, Golul sezonului al Omului Zilei. Gerrard a marcat \xc8\x99i la lovituri de departajare._NEWLINE_Golurile sale din finala din 2006, l-au facut pe Gerrard s\xc4\x83 fie singurul juc\xc4\x83tor care marcheaz\xc4\x83 \xc3\xaen toate finalele \xc3\xaen care un juc\xc4\x83tor englez poate participa. El a \xc3\xaenscris \xc3\xaen finalele: Cupei Angliei (2006 vs. West Ham United), Cupei Ligii Angliei (2003 vs. Manchester United), Cupei UEFA (2001 vs. Deportivo Alaves) \xc8\x99i Ligii Campionilor (2005 vs. AC Milan)\n_START_SECTION_\n2006-2007\n_START_PARAGRAPH_\nLiverpool a c\xc3\xa2\xc8\x99tigat primul trofeu \xc3\xaen 2006-2007, dup\xc4\x83 ce a \xc3\xaenvins-o pe Chelsea cu 2-1 \xc3\xaen Community Shield (Supercupa Angliei). \xc3\x8entruc\xc3\xa2t Gerrard a fost odihnit, Jamie Carragher a fost numit c\xc4\x83pitan \xc8\x99i a ridicat cupa; Gerrard l-a \xc3\xaenlocuit pe Boudewjin Zenden dup\xc4\x83 o or\xc4\x83 de joc, a\xc8\x99a c\xc4\x83 \xc8\x99i-a mai ad\xc4\x83ugat o medalie la colec\xc8\x9bie._NEWLINE_Liverpool a avut un sezon slab pe plan intern. Au terminat pe trei \xc3\xaen Premier League, cu 21 de puncte \xc3\xaen spatele lui Manchester United, la egalitate cu ocupanta locului patru, Arsenal. \xc3\x8en Cupa Angliei, au fost \xc3\xaenvin\xc8\x9bi de c\xc4\x83tre Arsenal \xc3\xaen runda a treia. \xc3\x8en Cupa Carling, au fost din nou elimina\xc8\x9bi de c\xc4\x83tre Arsenal \xc3\xaen sferturi. Gerrard a marcat \xc3\xaen acel meci, dar nu a putut preveni o \xc3\xaenfr\xc3\xa2ngere ustur\xc4\x83toare cu 6-3 chiar pe propriul teren._NEWLINE_Liverpool s-a descurcat mai bine \xc3\xaen Champions League. Au \xc3\xaenvins c\xc3\xa2\xc8\x99tig\xc4\x83toarea \xc8\x99i favorita la trofeu, FC Barcelona, \xc8\x99i au jucat \xc3\xaempotriva lui Chelsea \xc3\xaen semifinale. \xc3\x8en man\xc8\x99a secund\xc4\x83, Gerrard i-a pasat danezului Daniel Agger, care a egalat pentru Liverpool, iar la penaltiuri a izbutit s\xc4\x83 marcheze. Liverpool a \xc3\xaenfruntat-o pe AC Milan \xc3\xaen final\xc4\x83, \xc3\xaens\xc4\x83 nu a reu\xc8\x99it s\xc4\x83 \xc3\xaenving\xc4\x83, pierz\xc3\xa2nd cu 2-1.\n_START_SECTION_\n2007-2008\n_START_PARAGRAPH_\n\xc3\x8en meciul de deschidere al noului sezon, \xc3\xaen fa\xc8\x9ba lui Aston Villa pe Villa Park, Steven Gerrard a asigurat lui Liverpool trei puncte valoroase, dup\xc4\x83 ce a marcat dintr-o lovitur\xc4\x83 liber\xc4\x83 de la 25 de metri \xc3\xaen minutul 87, la doar dou\xc4\x83 minute dup\xc4\x83 ce Gareth Barry egalase pentru Villa dintr-un penalti. Victoria a fost prima din 2002 \xc3\xaencoace, c\xc3\xa2nd Liverpool c\xc3\xa2\xc8\x99tiga la deschiderea sezonului. \xc3\x8en meciul cu Toulouse din preliminariile Champions League, Steven a fost \xc3\xaenlocuit \xc3\xaen minutul 65, din pricina unei posibile accident\xc4\x83ri. De\xc8\x99i a fost confirmat\xc4\x83 accidentarea sa, Gerrard a insistat s\xc4\x83 joace \xc3\xaempotriva lui Chelsea, patru zile mai t\xc3\xa2rziu. Steven a jucat tot meciul, \xc3\xaens\xc4\x83 partida s-a terminat 1-1._NEWLINE_Pe 28 octombrie 2007, Steven Gerrard a jucat cel de-al 400-lea meci pentru Liverpool, marc\xc3\xa2nd \xc3\xaen minutul \xc8\x99ase, \xc3\xaens\xc4\x83 Arsenal a reu\xc8\x99it s\xc4\x83 egaleze printr-un gol al lui Francesc Fabregas \xc3\xaen minutul 78. Gerrard a fost ales de c\xc4\x83tre fani, juc\xc4\x83torul meciului. Pe 28 noiembrie 2007, Liverpool a \xc3\xaenvins-o pe FC Porto cu 4-1 \xc3\xaen Champions League, iar Gerrard a marcat \xc3\xaen minutul 83 din penalti. \xc3\x8en decembrie 2007, casa lui Steven a fost spart\xc4\x83 de ho\xc8\x9bi, lucru care avea s\xc4\x83 am\xc3\xa2ne petrecerea de Cr\xc4\x83ciun a lui Liverpool la care englezul a venit deghizat \xc3\xaentr-un b\xc4\x83tr\xc3\xa2n cu handicap locomotor._NEWLINE_Gerrard a marcat \xc3\xaen aproape fiecare meci de la \xc3\xaenceputul lui noiembrie, \xc8\x99i marc\xc3\xa2nd \xc3\xaen Champions League \xc3\xaempotriva lui Olympique Marseille, a devenit primul juc\xc4\x83tor al lui Liverpool de dup\xc4\x83 John Aldridge din 1989, care a reu\xc8\x99it s\xc4\x83 \xc3\xaenscrie \xc3\xaen \xc8\x99apte meciuri consecutiv._NEWLINE_Pe 13 aprilie 2008, \xc8\x99i-a f\xc4\x83cut cea de-a 300-a aparitie \xc3\xaen Premier League, \xc3\xaempotriva lui Blackburn Rovers, \xc8\x99i a s\xc4\x83rb\xc4\x83torit aceast\xc4\x83 ocazie, deschiz\xc3\xa2nd scorul. Liverpool s-a clasat pe locul patru la finele sezonului, \xc8\x99i a ajuns p\xc3\xa2n\xc4\x83 \xc3\xaen semifinalele Ligii Campionilor, fiind eliminat\xc4\x83 de Chelsea. Gerrard a \xc3\xaencheiat sezonul cu 22 de goluri marcate, \xc8\x99i a nominalizat la categoria "Juc\xc4\x83torul anului \xc3\xaen Anglia", \xc3\xaempreun\xc4\x83 cu colegul s\xc4\x83u Fernando Torres. A fost de asemenea selec\xc8\x9bionat \xc3\xaen "Echipa anului" pentru al cincilea an consecutiv, \xc8\x99i al \xc8\x99aselea \xc3\xaen total.\n_START_SECTION_\nSpecula\xc8\x9biile unui transfer\n_START_PARAGRAPH_\nSpecula\xc8\x9biile presei \xc3\xaen privin\xc8\x9ba viitorului lui Steven Gerrard au fost r\xc4\x83sp\xc3\xa2ndite timp de dou\xc4\x83 sezoane, el fiind dorit de Chelsea cu insisten\xc8\x9b\xc4\x83. \xc3\x8en timpul verii din 2004, a fost abordat de Chelsea, dar a ales s\xc4\x83 r\xc4\x83m\xc3\xa2n\xc4\x83 la Liverpool. Este cunoscut faptul c\xc4\x83 era s\xc4\x83 semneze cu clubul londonez, dar a fost convins s\xc4\x83 r\xc4\x83m\xc3\xa2n\xc4\x83 de c\xc4\x83tre familie \xc8\x99i prieteni, \xc8\x99i sim\xc8\x9bind ca fiind un localnic, ar fi regretat faptul c\xc4\x83 joac\xc4\x83 pentru un alt club, \xc8\x99i nu pentru Liverpool. Venirea lui Rafa Benitez a contribuit decisiv la decizia sa._NEWLINE_Imediat dup\xc4\x83 finala din 2005, Gerrard a dat un pont presei, zic\xc3\xa2nd: \xe2\x80\x9eCum pot s\xc4\x83 plec dup\xc4\x83 o noapte ca asta?\xe2\x80\x9d. \xc3\x8ens\xc4\x83, \xc3\xaen iulie, negocierile noului contract au fost \xc3\xaentrerupte. Reporterii ziceau c\xc4\x83 Gerrard va p\xc4\x83r\xc4\x83si pe Liverpool, \xc8\x99i Chelsea iar a f\xc4\x83cut o ofert\xc4\x83 de 32 de milioane de lire sterline pentru juc\xc4\x83tor. \xc3\x8en timpul acelui episod, Liverpool a insistat c\xc4\x83 vor ca Gerrard s\xc4\x83 r\xc4\x83m\xc3\xa2n\xc4\x83, \xc3\xaens\xc4\x83 pe 5 iulie, Gerrard a declarat public c\xc4\x83 vrea s\xc4\x83 plece._NEWLINE_Spre \xc3\xaenc\xc3\xa2ntarea fanilor lui Liverpool, Gerrard \xc8\x99i-a schimat opinia \xc3\xaen ziua urm\xc4\x83toare \xc8\x99i \xc8\x99i-a dedicat viitorul clubului. De asemenea \xc8\x99i-a cerut scuze suporterilor \xc8\x99i a insistat ca s\xc4\x83 nu fie clauze \xc3\xaen noul contract, pe care ar urma s\xc4\x83 \xc3\xael semneze. S-a oferit \xc8\x99i s\xc4\x83 renun\xc8\x9be la banderola de c\xc4\x83pitan, \xc3\xaens\xc4\x83 Rafa Benitez i-a zis c\xc4\x83 nu este necesar. Pe 8 iulie, Gerrard a semnat un contract pe patru ani cu Liverpool, \xc3\xaempreun\xc4\x83 cu colegul s\xc4\x83u Jamie Carragher._NEWLINE_\xc3\x8en vara lui 2006, Gerrard a distrus orice speculatie, spun\xc3\xa2nd public \xe2\x80\x9eNu m\xc4\x83 voi implica din nou \xc3\xaen tot felul de specula\xc8\x9bii; Sunt fericit la Liverpool, \xc8\x99i nu voi trece printr-o var\xc4\x83 ca precedentele. Voi r\xc4\x83m\xc3\xa2ne aici, p\xc3\xa2n\xc4\x83 c\xc3\xa2nd cineva \xc3\xaemi spune c\xc4\x83 nu m\xc4\x83 vrea.\xe2\x80\x9d_NEWLINE_\xc3\x8enaintea finalei Champions League din mai 2007, Gerrard negocia un nou contract cu Liverpool, zic\xc3\xa2nd: \xe2\x80\x9eNu am fost mai fericit niciodat\xc4\x83. A\xc8\x99 dori ca acest contract s\xc4\x83 fie semnat... Dorim s\xc4\x83 p\xc4\x83str\xc4\x83m to\xc8\x9bi juc\xc4\x83torii mari aici, a\xc8\x99a c\xc4\x83 este foarte important ca toate contractele s\xc4\x83 fie prelungite, a\xc8\x99a fel \xc3\xaenc\xc3\xa2t ei s\xc4\x83 r\xc4\x83m\xc3\xa2n\xc4\x83 pentru mult timp.\xe2\x80\x9d Pe 4 mai 2007, Gerrard \xc3\xaencasa 120.000 de lire s\xc4\x83pt\xc4\x83m\xc3\xa2nal, un contract ce \xc3\xael \xc8\x9bine la Liverpool p\xc3\xa2n\xc4\x83 la finalul carierei, de\xc8\x99i contractul era p\xc3\xa2n\xc4\x83 \xc3\xaen 2009. Acest contract \xc3\xael f\xc4\x83cea cel mai bine pl\xc4\x83tit juc\xc4\x83tor englez. Asta a fost confirmat pe 4 iulie 2007, c\xc3\xa2nd Gerrard \xc8\x99i coechipierul Jamie Carragher au semnat \xc3\xaen\xc8\x9belegeri, care \xc3\xaei legau de Liverpool p\xc3\xa2n\xc4\x83 \xc3\xaen iulie 2011.\n_START_SECTION_\nCariera interna\xc8\x9bional\xc4\x83\n_START_PARAGRAPH_\nGerrard a debutat la echipa na\xc8\x9bional\xc4\x83 sub conducerea lui Kevin Keegan, \xc3\xaempotriva Ucrainei pe 31 mai 2000. Trecuser\xc4\x83 doar 18 luni, \xc8\x99i avea doar 44 de meciuri de la debutul s\xc4\x83u pentru Liverpool. \xc3\x8en acea var\xc4\x83, a fost convocat \xc3\xaen echipa Angliei pentru EURO 2000. A fost o campanie nefericit\xc4\x83 pentru Anglia, Gerrard av\xc3\xa2nd doar o apari\xc8\x9bie, c\xc3\xa2nd l-a \xc3\xaenlocuit pe Michael Owen dup\xc4\x83 61 de minute, \xc3\xaen singura victorie a echipei, 1-0 contra Germaniei._NEWLINE_Gerrard a fost unul dintre cei trei juc\xc4\x83tori ai lui Liverpool (Michael Owen - 3 goluri, Emile Heskey - 1 gol), care au marcat \xc3\xaen preliminariile Campionatului Mondial din 2002, \xc3\xaempotriva Germaniei (victorie cu 5-1), acesta fiind primul s\xc4\x83u gol interna\xc8\x9bional. Anglia s-a calificat la Campionatul Mondial din 2002, \xc3\xaens\xc4\x83 Gerrard a fost for\xc8\x9bat s\xc4\x83 ias\xc4\x83 din echip\xc4\x83, din cauza opera\xc8\x9biilor cu problemele de cre\xc8\x99tere. Aceast\xc4\x83 opera\xc8\x9bie a pus cap\xc4\x83t problemelor cu care Gerrard se confrunta din tinere\xc8\x9be._NEWLINE_Campionatul European din 2004, l-a g\xc4\x83sit pe Gerrard ocup\xc3\xa2nd un rol major \xc3\xaen primul s\xc4\x83u turneu interna\xc8\x9bional important. \xc3\x8en primul meci al Angliei, pasa \xc3\xaenapoi a lui Gerrard a fost interceptat\xc4\x83 de Thierry Henry, care a fost ag\xc4\x83\xc8\x9bat de David James \xc3\xaen careu, fapt pentru care s-a acordat penalti pentru francezi. Zinedine Zidane a marcat o dubl\xc4\x83, iar Fran\xc8\x9ba c\xc3\xa2\xc8\x99tiga cu 2-1. Anglia avea s\xc4\x83 c\xc3\xa2\xc8\x99tige urm\xc4\x83toarele dou\xc4\x83 partide, calific\xc3\xa2ndu-se mai departe, cu Gerrard marc\xc3\xa2nd primul s\xc4\x83u gol la un turneu final, \xc3\xaempotriva Elve\xc8\x9biei. Anglia a pierdut \xc3\xaen runda urm\xc4\x83toare \xc3\xaen fa\xc8\x9ba \xc8\x9b\xc4\x83rii gazd\xc4\x83, Portugalia, Gerrard fiind schimbat \xc3\xaen minutul 81._NEWLINE_Gerrard a suferit o accidentare \xc3\xaenaintea Mondialului din Germania, \xc8\x99i i s-a sugerat s\xc4\x83 nu joace \xc3\xaen meciul de deschidere. Totu\xc8\x99i, a fost apt pentru prima sa apari\xc8\x9bie dintr-o Cup\xc4\x83 Mondial\xc4\x83, \xc8\x99i a \xc3\xaenceput cu o victorie \xc3\xaen fa\xc8\x9ba Paraguayului cu 1-0. Avea s\xc4\x83 marcheze de dou\xc4\x83 ori \xc3\xaen grupe - primul gol \xc3\xaen victoria cu 2-0 a Angliei \xc3\xaen fa\xc8\x9ba lui Trinidad & Tobago, iar al doilea \xc3\xaen fa\xc8\x9ba Suediei. Gerrard a fost ini\xc8\x9bial odihnit pentru meciul final din grup\xc4\x83, \xc3\xaen fa\xc8\x9ba Suediei, ca o precau\xc8\x9bie \xc3\xaempotriva acumul\xc4\x83rii celui de-al doilea cartona\xc8\x99 galben (lu\xc3\xa2nd unul \xc3\xaen meciul cu Paraguay). \xc3\x8ens\xc4\x83 a intrat pe parcursul meciului \xc8\x99i a marcat cu o lovitur\xc4\x83 de cap, golul de 2-2. Gerrard a fost unul dintre cei trei juc\xc4\x83tori ale c\xc4\x83ror penaltiuri au fost parate de portarul Portugaliei, Ricardo Perreira, \xc3\xaen sferturi. Gerrard a terminat turneul, ca fiind golgheterul Angliei, cu dou\xc4\x83 goluri._NEWLINE_Gerrard era unul dintre favori\xc8\x9bii prelu\xc4\x83rii banderolei de c\xc4\x83pitan al Angliei, dup\xc4\x83 ce David Beckham a renun\xc8\x9bat. Cu 47 de selec\xc8\x9bii, Gerrard era un juc\xc4\x83tor mai experimentat dec\xc3\xa2t oponentul s\xc4\x83u, John Terry (cu 29), \xc3\xaens\xc4\x83 Steve McClaren a ales s\xc4\x83-i dea banderola funda\xc8\x99ului lui Chelsea, iar Gerrard doar vice-c\xc4\x83pitan. Pe 13 octombrie 2007, Gerrard a fost c\xc4\x83pitanul Angliei pentru prima oar\xc4\x83 \xc3\xaentr-un meci oficial. Din cauza rat\xc4\x83rii calific\xc4\x83rii la Campionatul European, Steve McClaren a fost concediat de F.A., iar Fabio Capello a fost cel responsabil pentru acordarea c\xc4\x83pit\xc4\x83niei. El putea decide dac\xc4\x83 John Terry r\xc4\x83m\xc3\xa2nea c\xc4\x83pitan, sau i-ar fi acordat-o lui Gerrard.'